‘n Man soos my pa | MADROBOT
20 November 2015 | Family, Drama | Afrikaans
Dit is die jaar 2015 en Juan keer die eerste keer in tien jaar terug na sy ouerhuis. Hy het die huis destyds verlaat omdat hy nie langer sy pa se drink gewoontes en gevolglike skaamte kon hanteer nie. Sy ma is sterwend en sy pa het laat weet dat hy en sy vrou, Ellie, en hulle seun, Matthew, moet kom afskeid neem.
Terugflitse wys die geskiedenis van die verhouding tussen pa en seun tydens Juan se grootword jare – hero, skaamte/teleurstelling, en ‘n botsing wat uiteindelik Juan se permanente vertrek van sy ouerhuis veroorsaak. ‘n Man Soos my Pa is ‘n familiedrama waarin met verskeie vrae geworstel word: wat is ‘n pa… wat is die redes vir die manier van optredes en gedrag… wat is ‘n droom… die uiteindelike erkenning dat niemand sonder foute is nie.
Attie, Juan se pa, is ‘n mens wat liefde uitstraal ten spuite van sy foute. Hy dra sy vrou, Nakkie, op die hande en is ontsettend lief vir sy enigste seun, Juan. Tog pootjie sy drink gewoontes aanhoudend die verhouding tussen pa en seun. Juan word groot met boelies wat hom op skool spot oor sy pa, en al weet hy Attie het hulle baie lief en glo sy droom is om vir hulle te sorg en gelukkig te hou, word die realiteit net te veel vir hierdie seun met die wonderlike musikale gawes.
Nakkie se grootste begeerte is dat haar man en hulle seun versoen. Juan skop daarteen en ons leer mettertyd hoe sy lewe verloop het as kind en as man wat nou ‘n vrou en seun onderhou in Londen as klingelskrywer. Ellie, sy vrou, is al sedert hulle 6 jaar oud is sy beste maat, maar sy vind sy afgetrokkenheid al hoe moeliker om te aanvaar.
Sy pa was sy held en sien hom nou as ‘n swakkeling met wie hy nie will kommunikeer of kontak hê nie. Sy ma was altyd ‘n sagte vrou wat haar man ondersteun het ongeag sy tekortkominge. Sy was altyd die sterk persoon in die familie. Attie het haar laat lag en laat lewe. Hy was altyd goed vir hulle, beskermd en sorgsaam. Juan weet dit maar wil dit nie erken nie omdat sy pa hom teleurgestel het.
‘n Man Soos my Pa is ‘n eerlike storie oor die dinge wat ons vorm: ons ouerhuis, ons ouers se liefde, hulle foute, vriendskappe, skool, romanse, die buurman se dogter, die skool se boelies. Dit is ook ‘n tere liefdesverhaal van arm ouers wat hul bes probeer. Juan het die huis verlaat nadat hy matriek geslaag het en dit het sy ouers se harte gebreek. Maar vir hulle is hy ‘n held, ‘n man wat oorsee naam maak (dink hulle), ‘n man wat ‘n vrou en kind kan onderhou, ‘n man wat sy drome nastreef.
Hierdie familiedrama wys vir ons hoe moeilik versoening kan wees, en hoe aanvaarding en teleurstelling soms hand-aan-hand loop. Ons leef saam met die familie, deur die jare 80’s en 90’s tot op hede. ‘n Verbitterde Juan weier as’t ware om ou koeie in die sloot te los, maar sy ma, Nakkie, leer hom om te weet lei tot begrip, en begrip lei tot vergifnis en vrede.